‘Stroper’ in Krugerwildtuin geskietFoto: www.rhinoconservation.org ŉ Vermeende stroper is Dinsdagaand tydens ŉ skermutseling met wildbewaarders in die Krugerwildtuin geskiet. Ike Phaahla, ŉ woordvoerder van SANParks, het Woensdag gesê die voorval het in die Pretoriuskop-omgewing van die wildtuin plaasgevind. “Die verdagte is gewond. Hy en ŉ medepligtige is in hegtenis geneem,” het Phaahla gesê. Die bewaarders het beslag gelê op ŉ jaggeweer met ŉ knaldemper, ammunisie, ŉ byl en ŉ mes. ŉ Derde verdagte het daarin geslaag om in die donker te ontsnap. Die twee verdagtes moet Donderdag in die Witrivier-landdroshof verskyn.